សេចក្តីព្រាង

សេចក្តីសម្រេចចិត្ត

នៃកិច្ចប្រជុំពេញអង្គអាជ្ញាធរជាតិប្រយុទ្ធនឹងជំងឺអេដស៍

លើកទី២ ឆ្នាំ២០១៩

ថ្ងៃទី០៥ ខែវិច្ឆិកា ឆ្នាំ២០១៩

3

កិច្ចប្រជុំពេញអង្គអាជ្ញាធរជាតិប្រយុទ្ធនឹងជំងឺអេដស៍លើកទី២ ឆ្នាំ២០១៩ បានដំណើរ​ការ​រយៈ​ពេល​មួយ​ព្រឹកពេញ នៅថ្ងៃទី០៥ ខែវិច្ឆិកា ឆ្នាំ២០១៩ នៅសាលប្រជុំ ទីស្តីការគណៈរដ្ឋមន្ត្រី ដោយ​​​មាន​ការ​ចូល​រួម​​ពីថ្នាក់ដឹកនាំអាជ្ញាធរ​ជាតិ​​ប្រយុទ្ធ​នឹង​​​​​ជំងឺអេដស៍ ប្រធានគណៈកម្មាធិការប្រយុទ្ធ​នឹងជំងឺអេដស៍គ្រប់ក្រសួង ស្ថាប័ន រាជធានី ខេត្ត ប្រធាន​លេខាធិ​ការ​ដ្ឋាន​​​ប្រយុទ្ធនឹ​​ង​​​​​ជំងឺ​អេដស៍​រាជធានី ខេត្តទាំង២៥ អង្គការ UNAIDS​ អង្គការ HP+ និងអង្គការសង្គមស៊ីវិល សរុប​​ប្រមាណចំនួន ១៧៦ រូប។

អង្គប្រជុំក៏បានធ្វើការវាយតម្លៃខ្ពស់ផងដែរចំពោះគណៈកម្មាធិការប្រយុទ្ធនឹងជំងឺអេដស៍ក្រសួង ស្ថាប័ន រាជធានី ខេត្ត ដែលបានចូលរួមអនុវត្តវិធានការទាក់ទងនឹងការឆ្លើយតបទៅនឹងមេរោគអេដស៍និងជំងឺអេដស៍ តាមរយៈលិខិតលេខ ២១៣ សជណ.សស ចុះថ្ងៃព្រហស្បតិ៍ ២រោច ខែមាឃ ឆ្នាំច សំរឹទ្ធិស័ក ព.ស.២៥៦២ ត្រូវនឹងថ្ងៃទី២១ ខែកុម្ភៈ ឆ្នាំ២០១៩ របស់រាជរដ្ឋាភិបាលកម្ពុជា ។

បន្ទាប់ពីការពិភាក្សាផ្លាស់ប្តូរយោបល់ដ៏ទូលំទូលាយមក សមាជិក សមាជិកា​ទាំងអស់ បាន ប្តេជ្ញាបន្តនូវឆន្ទៈរួមគ្នាក្នុងការប្រយុទ្ធទប់ស្កាត់ និងលុបបំបាត់ការឆ្លងរាលដាលមេរោគអេដស៍ឱ្យបានជោគជ័យ តាមរយៈការធ្វើឱ្យសម្រេចនូវគោលនយោបាយសូន្យបី(សូន្យនៃការឆ្លងមេរោគអេដស៍ថ្មី សូន្យនៃការមាក់ងាយនិងរើសអើង និងសូន្យនៃការស្លាប់ដោយសារជំងឺអេដស៍) និងគោលដៅ យុទ្ធសាស្ត្រ ៩៥ ៩៥ ៩៥ នៅឆ្នាំ២០២៥ (៩៥% នៃអ្នកដែលផ្ទុកមេរោគអេដស៍ទាំងអស់បានដឹងពីស្ថានភាពផ្ទុកមេរោគអេដស៍ពួកគេ ៩៥% នៃអ្នកផ្ទុកមេ​រោគអេដស៍ដែលបាន​ធ្វើរោគវិនិច្ឆ័យហើយ បានទទួល​​ការព្យាបាលដោយឱសថប្រឆាំងនឹងមេរោគអេដស៍ជាប់ជាប្រចាំ និង៩៥% នៃអ្នកទាំងអស់ដែល​ទទួលការព្យាបាលដោយឱសថប្រឆាំងនឹង​មេរោគអេដស៍ទទួលបានប្រសិទ្ធភាព​ខ្ពស់​ក្នុង​ការកាត់​បន្ថយ​ចំនួនមេរោគអេដស៍នៅក្នុងខ្លួន ដែលលែងជាគ្រោះគម្រាមកំហែងដល់អ្នកផ្ទុកមេរោគអេដស៍)។

ក្នុងគោលបំណងឱ្យសម្រេចបាននូវឆន្ទៈខាងលើ កិច្ចប្រជុំពេញអង្គនៃអាជ្ញាធរជាតិប្រយុទ្ធនឹងជំងឺអេដស៍ បានដាក់ចេញនូវការសម្រេចចិត្តដូចតទៅ៖

១. ឯកភាពលើរបាយការណ៍វឌ្ឍនភាព និងសមិទ្ធផលនៃការឆ្លើយតបជាតិទូលំទូលាយ និង ពហុវិស័យទៅនឹងមេរោគអេដស៍ និងជំងឺអេដស៍ ប្រចាំឆមាសទី២ ឆ្នាំ២០១៩។

២. ចូលរួមអនុវត្តដោយម៉ឺងម៉ាត់ ផែនការយុទ្ធសាស្ត្រជាតិទូលំទូលាយ និងពហុវិស័យឆ្លើយតបមេរោគអេដស៍ និងជំងឺអេដស៍ ឆ្នាំ២០១៩-២០២៣។

៣. អនុវត្តឱ្យបានកាន់តែខ្លាំងក្លាវិធានការទាំង៦ ទាក់ទងនឹងការឆ្លើយតបទៅនឹងមេរោគអេដស៍​និងជំងឺអេដស៍ ដូចមានចែងក្នុងលិខិតលេខ ២១៣ សជណ.សស ចុះថ្ងៃព្រហស្បតិ៍ ២រោច ខែមាឃ ឆ្នាំច សំរឹទ្ធិស័ក ព.ស.២៥៦២ ត្រូវនឹងថ្ងៃទី២១ ខែកុម្ភៈ ឆ្នាំ២០១៩ របស់រាជរដ្ឋាភិបាលកម្ពុជា។

៤. ពង្រីកពង្រឹងកិច្ចសហប្រតិបត្តិការជាមួយកាកបាទក្រហមកម្ពុជា លើការងារឆ្លើយតប មេរោគ​អេដស៍ និងជំងឺអេដស៍ ដើម្បីបង្ការការឆ្លងថ្មីនៃមេរោគអេដស៍ និងដើម្បីលើកកម្ពស់ សេវាថែទាំ និងកាត់បន្ថយការរើសអើងអ្នកជំងឺអេដស៍ឱ្យកាន់តែមានប្រសិទ្ធភាពខ្ពស់។

៥. ធ្វើបច្ចុប្បន្នភាពការដាក់បញ្ចូលការងារឆ្លើយតបមេរោគអេដស៍ និងជំងឺអេដស៍ជាលក្ខណៈ ពហុវិស័យក្នុងកម្មវិធីវិនិយោគសាធារណៈបីឆ្នាំរំកិល (PIP) របស់អាជ្ញាធរជាតិប្រយុទ្ធនឹងជំងឺអេដស៍ រហូតដល់ ឆ្នាំ២០២៥។

៦. បន្តជំរុញការដាក់បញ្ចូលការងារឆ្លើយតបមេរោគអេដស៍ និងជំងឺអេដស៍ជាលក្ខណៈពហុ វិស័យ ក្នុងផែនការប្រចាំឆ្នាំរបស់រដ្ឋបាលថ្នាក់ជាតិ និងរដ្ឋបាលថ្នាក់ក្រោមជាតិ ឱ្យកាន់តែទូលំទូលាយ ដោយមានថវិកាសមស្រប ។

៧. លើកសំណើជូនក្រសួងសេដ្ឋកិច្ច និងហិរញ្ញវត្ថុបន្តគំាទ្រ និងពិភាក្សាបង្កើនថវិកាជាតិដល់ក្រសួង ស្ថាប័ន រាជធានី ខេត្ត ដើម្បីជំរុញការចូលរួមការងារឆ្លើយតបមេរោគអេដស៍ និងជំងឺ អេដស៍ជាលក្ខណៈពហុវិស័យ ឱ្យកាន់តែមានប្រសិទ្ធភាព។

៨. លើកសំណើជូនក្រសួងសេដ្ឋកិច្ច និងហិរញ្ញវត្ថុបន្តបង្កើនថវិកាជាតិជាបដិភាគជាមួយមូលនិធិសកលជាពិសេសសម្រាប់ការទិញឱសថប្រឆាំងនឹងមេរោគអេដស៍។

ថ្ងៃអង្គារ ៩កើត ខែកត្តិក ឆ្នាំកុរ ឯកស័ក ព.ស.២៥៦៣

ធ្វើនៅរាជធានីភ្នំពេញ ថ្ងៃទី០៥ ខែវិច្ឆិកា ឆ្នាំ២០១៩

ប្រធានអង្គប្រជុំ

ទេសរដ្ឋមន្រ្តី

ប្រធានអាជ្ញាធរជាតិប្រយុទ្ធនឹងជំងឺអេដស៍