ព្រះរាជាណាចក្រកម្ពុជា



ជាតិ សាសនា ព្រះមហាក្សត្រ

3

អាជ្ញាធរជាតិប្រយុទ្ធនឹងជំងឺអេដស៍

**សុន្ទរកថា**

**ឯកឧត្តមទេសរដ្ឋមន្រ្តី អៀង មូលី ប្រធានអាជ្ញាធរជាតិប្រយុទ្ធនឹងជំងឺអេដស៍**

**ថ្លែងក្នុងឱកាសបិទ**

**កិច្ចប្រជុំពេញអង្គអាជ្ញាធរជាតិប្រយុទ្ធនឹងជំងឺអេដស៍ លើកទី២ ឆ្នាំ២០១៩**

**ទីស្តីការគណៈរដ្ឋមន្ត្រី**

**ថ្ងៃទី០៥ ខែវិច្ឆិកា ឆ្នាំ២០១៩**

**ឯកឧត្តម លោកជំទាវ លោក លោកស្រី នាងកញ្ញា ភ្ញៀវជាតិ ​និងអន្តរជាតិទាំងអស់​ដែល​កំពុងមាន​វត្ត​មានដ៏ឧត្តុង្គឧត្តមក្នុងកិច្ច​ប្រ​ជុំ​នា​ពេលនេះ!**

ឆ្លងកាត់នូវការចំណាយពេលដ៏មានតម្លៃពេញមួយព្រឹក កិច្ចប្រជុំពេញអង្គរបស់យើងបានធ្វើបទ​បង្ហាញ រួមជាមួយនឹងការពិភាក្សា និងផ្តល់យោបល់យ៉ាងផុសផុល ដែលនាំឱ្យយើង​ទទួលបាននូវ​លទ្ធ​ផលគួរជាទីមោទនៈ សមស្របទៅនឹងកម្មវត្ថុនៃកិច្ចប្រជុំនា​ពេល​នេះ ​ដែលខ្ញុំសូម​សង្ខេប​ជូន​ដូចតទៅ ៖

**ទី១ :** ការអនុម័តជាគោលការណ៍​នូវ​របាយ​ការណ៍វឌ្ឍនភាព ប្រសិទ្ធភាព និងសមិទ្ធផលក្នុង ការឆ្លើយតបជាតិទូលំទូលាយ និងពហុវិស័យ​ទៅ​នឹង​ការរាលដាលមេរោគអេដស៍ និងជំងឺអេដស៍ រយៈពេល៦ខែ​ចុងឆ្នាំ២០១៩។

**ទី២ :** ការអនុម័តជាគោលការណ៍​នូវ ផែនការយុទ្ធសាស្រ្តទូលំទូលាយ និងពហុវិស័យឆ្លើយតបនឹងមេរោគអេដស៍ និងជំងឺអេដស៍ ឆ្នាំ២០១៩-២០២៣។

**ទី៣ :** ការបន្តជំរុញឱ្យមានវឌ្ឍនភាព និងការបន្តការអនុវត្ត “សេចក្តីជូនដំណឹងលេខ ២១៣ សជណ.សស” ចុះថ្ងៃទី២១ ខែ​កុម្ភៈ ឆ្នាំ២០១៩ របស់ទីស្តីការគណៈរដ្ឋមន្ត្រីស្តីពីវិធានការទាក់ទងនឹងការឆ្លើយតបនឹងមេរោគអេដស៍និងជំងឺអេដស៍។ និង

**ទី៤ :** ការអនុម័ត សេចក្តីសម្រេចចិត្តនៃកិច្ចប្រជុំពេញអង្គអាជ្ញាធរជាតិប្រយុទ្ធនឹងជំងឺអេដស៍លើកទី២ ឆ្នាំ២០១៩ សម្រាប់បន្តអនុវត្តក្នុងការឆ្លើយតបនឹងមេរោគអេដស៍ និងជំងឺ អេដស៍ ឆ្ពោះទៅសម្រេចបាន​នូវគោលដៅ៩៥-៩៥-៩៥ នាឆ្នាំ២០២៥។

*ឯកឧត្តម លោកជំទាវ លោក លោកស្រី!*

ទោះបីជាពេលវេលារបស់យើងមានពេលតែមួយព្រឹកក៏ពិតមែន តែដោយសារតែមានការចូល​រួមយ៉ាងសកម្មពី ឯកឧត្តម លោកជំទាវ លោក លោកស្រី ​បានធ្វើឱ្យពេលវេលាដ៏មានតម្លៃរបស់​យើងអាចទទួលបាននូវផ្លែផ្កា ដែលខ្ញុំសូមយកឱកាសនេះសម្តែងនូវ​ការកោតស​រ​សើរ​ដ៏ស្មោះស្ម័គ្របំផុតជូន សមាជិក សមាជិកានៃអង្គពិធីទាំងមូល។

ខ្ញុំសូមអនុញ្ញាតឆ្លៀតឱកាសមុនបិទកិច្ចប្រជុំពេញអង្គរបស់យើង ផ្តល់ជូននូវចំណាប់​អារម្មណ៍បូកសរុបលទ្ធផលជារួមដែលទទួលបានពីកិច្ចប្រជុំនេះដូចខាងក្រោម ៖

**១)** ជារួម យើងទាំងអស់គ្នាពិតជាបានខិតខំអនុវត្តផែនការសកម្មភាព រយៈពេល៦ខែចុងឆ្នាំ២០១៩ ទៅ​តាម​ក្រសួង ស្ថាប័នជាតិ អន្តរជាតិ សង្គមស៊ីវិល ទាំងនៅថ្នាក់ជាតិ និងថ្នាក់ក្រោមជាតិ។ ឯ​លទ្ធ​ផលដែលយើងទទួលគឺអាចខុសៗគ្នាទៅតាមស្ថានភាពជាក់ស្តែង របស់ស្ថាប័ននីមួយៗ។

**២)** សូមអបអរសាទរចំពោះក្រសួងសេដ្ឋកិច្ច និងហិរញ្ញវត្ថុ ក្រសួងមហាផ្ទៃ ក្រសួងសុខា ភិបាល ក្រសួងផែនការ និងក្រសួង ស្ថាបន័ពាក់ពន្ធ័ ដែលបានចូលរួមជំរុញឱ្យមានកិច្ចប្រជុំនានា ក្នុងការអនុវត្តឆ្លើយតបនឹង “សេចក្តីជូនដំណឹងលេខ ២១៣ សជណ.សស”ចុះថ្ងៃទី២១ ខែកុម្ភៈ ឆ្នាំ២០១៩របស់ទីស្តីការគណៈរដ្ឋមន្ត្រីស្តីពីវិធានការទាក់ទងនឹងការឆ្លើយតបនឹងមេរោគអេដស៍ និងជំងឺអេដស៍។ មកទល់ពេលនេះ យើងទទួលបាននូវលទ្ធផលគួរជាទីមោទនៈ។​​​

**៣)** សូមលើកទឹកចិត្ត​ក្រ​សួងសេដ្ឋកិច្ច និងហិរញ្ញវត្ថុឱ្យបន្តជួយបង្កើន និងសម្របសម្រួលដល់ការប្រើប្រាស់ថវិកាជាតិ ក្នុងការងារប្រយុទ្ធនឹងជំងឺអេដស៍។

**៤)** សូមលើកទឹកចិត្តគណៈកម្មាធិការ​ប្រយុទ្ធនឹងជំងឺអេដស៍ រាជធានី ខេត្ត ឱ្យបន្តជំរុញនិងចូលរួមសហការជាមួយរដ្ឋបាលថ្នាក់ក្រោមជាតិ ជាពិសេសអាជ្ញាធរឃុំ សង្កាត់ ក្នុងការអនុវត្ត “សេចក្តីជូនដំណឹងលេខ ២១៣ សជណ.សស” ចុះថ្ងៃទី២១ ខែកុម្ភៈ ឆ្នាំ២០១៩ របស់ទីស្តីការគណៈរដ្ឋមន្ត្រី ក្នុងការឆ្លើយតបនឹងមេរោគអេដស៍ និងជំងឺអេដស៍នៅថ្នាក់ក្រោមជាតិ។​

**៥)** កង្វះខាតថវិកានៅតែជាបញ្ហាចម្បងមួយ រារាំងដល់ការអនុវត្តផែនការសកម្មភាពឱ្យ​បាន​ពេញលេញទៅតាមការគ្រោងទុក ឬក៏លទ្ធភាពក្នុងការពង្រីកអត្រាគ្របដណ្តប់ទៅកាន់ក្រុមគោលដៅថ្មី ជាពិសេសក្រុមប្រឈម។

ជាមួយគ្នានេះផងដែរ ខ្ញុំសូមផ្តល់ជូននូវអនុសាសន៍មួយចំនួនដូចខាងក្រោម ៖

**១)** អគ្គលេខាធិការដ្ឋានអាជ្ញាធរជាតិប្រយុទ្ធនឹងជំងឺអេដស៍ ត្រូវប្រមូលរាល់អនុសាសន៍ទាំង​អស់ដែលបានអនុម័តជាគោលការណ៍នៅក្នុងកិច្ចប្រជុំនេះ ដើម្បីយកទៅរៀបចំ និងកែលម្អសម្រាប់ដាក់ចេញនូវគម្រោងផែនការសកម្មភាព ​ឆ្នាំ​២០២០ខាងមុខ។

**២) ជំរុញនិងប្រើប្រាស់គ្រប់យន្តការទាំងអស់ ដើម្បីធ្វើឱ្យសម្រេចបានជោគជ័យក្នុងការអនុវត្ត “សេចក្តីជូនដំណឹងលេខ ២១៣ សជណ.សស” ចុះថ្ងៃទី២១ ខែកុម្ភៈ ឆ្នាំ២០១៩ របស់ទីស្តីការគណៈរដ្ឋមន្ត្រីស្តីពីវិធានការទាក់ទងនឹងការឆ្លើយតបនឹងមេរោគអេដស៍ និងជំងឺអេដស៍។**

**៣)** បន្តចូលរួមជា “ចរន្តជាតិមួយ” ក្នុងការទប់ស្កាត់ការរីករាលដាលមេរោគអេដស៍ និងជំងឺអេដស៍ តាមអនុសាសន៍ដ៏ខ្ពង់ខ្ពស់បំផុតរបស់ សម្តេចអគ្គមហាសេនាបតីតេជោ ហ៊ុន សែន នាយករដ្ឋមន្ត្រីនៃព្រះរាជាណាចក្រកម្ពុជា។​

**៤)** ប្រឹងប្រែងអនុវត្តសេចក្តីសម្រេចចិត្តនៃសម័យប្រជុំពេញអង្គអាជ្ញាធរជាតិប្រយុទ្ធនឹងជំងឺអេដស៍ លើកទី២ ឆ្នាំ២០១៩ ដែលទើបបានទទួលការអនុម័តនាពេលនេះ។

**៥)** បន្តជំរុញ និងលើកទឹកចិត្តក្រសួង ស្ថាប័នដែលពុំទាន់បានទទួលថវិកាពីក្រសួងសេដ្ឋកិច្ច និងហិរញ្ញវត្ថុ ឱ្យលើកសំណើថវិកាឆ្នាំ២០២១ក្នុងកញ្ចប់នៃផែនការថវិការបស់ក្រសួង ស្ថាប័នសាមីឱ្យបានព្រមៗគ្នា។

**៦)** បន្តជំរុញ និងលើកទឹកចិត្តគណៈកម្មាធិការប្រយុទ្ធនឹងជំងឺអេដស៍ក្រសួង ស្ថាប័ន និង រាជធានី ខេត្ត ក្នុងការផ្តល់របាយការណ៍ឱ្យបានទៀងទាត់មកអាជ្ញាធរជាតិប្រយុទ្ធនឹងជំងឺអេដស៍ ដើម្បីពង្រឹងការអនុវត្តគោលការណ៍បីមួយ ៖ ស្ថាប័នដឹកនាំសម្របសម្រួលតែមួយ ផែនការយុទ្ធសាស្ត្រតែមួយ និងប្រព័ន្ធតាមដានត្រួតពិនិត្យតែមួយ។

**៧)** បន្តធ្វើការសិក្សានិងរកវិធីសាស្រ្តដែលមានលក្ខណៈឆ្នៃប្រឌិត ក្នុងការបន្តនូវការវិនិយោគថវិកាជាតិបន្ថែមទៀត ដើម្បី​ពន្លឿន​ការសម្រេចបានគោលដៅទៅតាមការគ្រោងទុក។

**៨)** បន្តកិច្ចសហប្រតិបត្តិការជាមួយដៃគូអភិវឌ្ឍន៍ និងវិស័យឯកជន ដើម្បីទទួលបានជំនួយទាំងសម្ភារ ថវិកា និង​បច្ចេកទេស សម្រាប់បន្ត​​កម្មវិធីប្រយុទ្ធនឹងជំងឺអេដស៍នៅកម្ពុជាទៅមុខទៀត រហូតសម្រេចបានជោគជ័យក្នុងការលុបបំបាត់​ជំងឺ​អេដស៍ជាស្ថាពរ ជាពិសេសគ្រប់គ្រងឱ្យបានទាំងស្រុងក្រុមប្រឈម ដែលតម្រូវឱ្យមានកម្មវិធីឆ្លើយតបប្រកបដោយប្រសិទ្ធភាពខ្ពស់ដូចដែលយើងបានធ្វើចំពោះ ក្រុមនារីបម្រើសេវាកម្សាន្តសប្បាយនៅតាមគ្រឹះស្ថាននានាផងដែរ។

*ឯកឧត្តម លោកជំទាវ លោក លោកស្រី!*

មុននឹងបញ្ចប់ ខ្ញុំសូមថ្លែងអំណរគុណជូនចំពោះឯកឧត្តម លោកជំទាវ លោក លោកស្រី​ នាងកញ្ញា ​ភ្ញៀវជាតិ និងអន្តរជាតិទាំងអស់ដែលបានអញ្ជើញចូលរួមនៅក្នុងកិច្ច​ប្រជុំពេញអង្គដ៏មានសារៈសំ​ខាន់​​នាពេលនេះ។ តាមរយៈការចូលរួមយ៉ាងសកម្ម ផ្តល់នូវគំនិតល្អៗ រួមជាមួយនឹងមតិដ៏​ល្អ និងមានតម្លៃ ​នាំឱ្យយើងអសាចកទៅប្រើប្រាស់ក្នុងការកែលម្អការអនុវត្តការងារប្រយុទ្ធនឹងមេរោគអេដស៍ និងជំងឺអេដស៍ឱ្យកាន់តែមាន​ប្រ​សិទ្ធភាពថែមមួយកម្រិតទៀត។

ខ្ញុំសូមសម្តែងនូវការកោតសរសើរផងដែរចំពោះ អគ្គលេខាធិការដ្ឋានអាជ្ញាធរជាតិប្រយុទ្ធ​នឹង​​ជំងឺអេដស៍ ដែលបានខិតខំរៀបចំកិច្ចប្រជុំពេញអង្គនេះឱ្យប្រព្រឹត្តទៅបានដោយរលូន និង​សម្រេច​​បាន​នូវ​ផ្លែផ្កាគួរជាទីមោទនៈនាពេលនេះ។

ជាទីបញ្ចប់ ខ្ញុំសូមប្រសិទ្ធពរជូន ឯកឧត្តម លោកជំទាវ លោក លោកស្រី​ ​ភ្ញៀវជាតិ និង​អន្តរជាតិទាំងអស់នូវពុទ្ធពរទាំងឡាយទាំងបួនប្រការគឺអាយុ វណ្ណៈ សុខៈ ពលៈ និងធ្វើដំណើរត្រឡប់ទៅ​វិញប្រកបដោយសុវត្ថិភាព។

**ខ្ញុំសូមប្រកាសបិទ​ “កិច្ចប្រជុំពេញអង្គអាជ្ញាធរជាតិ​ប្រ​យុទ្ធ​​នឹង​ជំងឺអេដស៍ លើកទី២ ឆ្នាំ២០១៩” ចាប់ពីពេលនេះតទៅ!**

*សូមអរគុណ!*