ព្រះរាជាណាចក្រកម្ពុជា



ជាតិ សាសនា ព្រះមហាក្សត្រ

3

អាជ្ញាធរជាតិប្រយុទ្ធនឹងជំងឺអេដស៍

**សុន្ទរកថា**

**ឯកឧត្តមទេសរដ្ឋមន្រ្តី អៀង មូលី ប្រធានអាជ្ញាធរជាតិប្រយុទ្ធ​នឹងជំងឺអេដស៍**

**ថ្លែងក្នុងឱកាស​បើក**

**កិច្ចប្រជុំពេញអង្គអាជ្ញាធរជាតិ​ប្រយុទ្ធនឹងជំងឺអេដស៍ លើកទី២ ឆ្នាំ២០១៩**

**ទីស្តីការគណៈរដ្ឋមន្ត្រី**

**ថ្ងៃទី៥ ខែវិច្ឆិកា ឆ្នាំ២០១៩**

* *សូមគោរពអង្គពិធីទាំងមូល*
* ***ឯកឧត្តម លោកជំទាវថ្នាក់ដឹកនាំអាជ្ញាធរជាតិប្រយុទ្ធនឹងជំងឺអេដស៍***
* ***ឯកឧត្តម លោកជំទាវប្រធានគណៈកម្មាធិការប្រយុទ្ធនឹង​ជំងឺ​អេដស៍ក្រសួង រដ្ឋលេខាធិ​ការ​ដ្ឋាន រាជធានី ខេត្ត និងកាកបាទក្រហមកម្ពុជា***
* ***ឯកឧត្តម លោកជំទាវ លោក លោកស្រី នាងកញ្ញា******ភ្ញៀវជាតិ​ និងអន្តរជាតិជាទីរាប់អាន!***

**ថ្ងៃនេះ**ខ្ញុំពិតជាមានកិត្តិយស និងក្តីសោមនស្សក្រៃលែង**ដោយបានចូលរួមជាអធិបតីក្នុងការ​ដឹក​នាំ “កិច្ច​ប្រជុំពេញអង្គអាជ្ញាធរជាតិប្រយុទ្ធនឹងជំងឺអេដស៍ លើកទី២ ឆ្នាំ​២០១៩​”។ ឆ្លៀតក្នុង ឱកាសដ៏វិសេសវិសាលនាពេលនេះ ក្នុងនាមថ្នាក់ដឹកនាំ​អាជ្ញា​ធរ​ជាតិប្រ​យុទ្ធ​នឹងជំងឺអេដស៍ និងក្នុងនាមខ្លួនខ្ញុំផ្ទាល់ ខ្ញុំសូមសម្តែង​នូវ​​ការ​ស្វាគមន៍យ៉ាងកក់ក្តៅបំផុត និងអំ​ណរ​គុណយ៉ាងជ្រាល​ជ្រៅ​ជូនចំពោះឯកឧត្តម លោកជំទាវ លោក លោក​ស្រី​ នាងកញ្ញា ភ្ញៀវជាតិ​ និងអន្តរជាតិទាំង​​អស់​​ដែល​បានយកពេលវេលាដ៏មានតម្លៃអញ្ជើញ​ចូលរួមក្នុងកិច្ចប្រជុំ​ពេញ​អង្គ​នា​​ពេល​នេះ។ ជាមួយគ្នានេះ ខ្ញុំក៏សូមសម្តែង​នូវ​ការកោតសរសើរ​ចំពោះ ឯកឧត្តម លោកជំ​ទាវ លោក លោក​ស្រី ​ដែលបានខិត​ខំ​យក​​អស់កម្លាំងកាយចិត្ត និងប្រាជ្ញាស្មារតីចូលរួមចំ​ណែក​ដឹកនាំ គ្រប់​​​គ្រង និងសម្រប​សម្រួល​ការ​ឆ្លើយ​តបជាតិទូលំទូលាយ និងពហុវិស័យប្រយុទ្ធនឹង​ជំងឺ​អេដស៍​​​នៅ​គ្រប់​​​លំ​ដាប់​ថ្នាក់​ រហូតទទួលបាន​ជោគ​ជ័យជាបន្តបន្ទាប់គួរជាទីមោទនៈនៅក្នុងរយៈ​ពេល​៦​ខែចុងឆ្នាំ​២០១៩​នេះ។**

**ឆ្លៀតឱកាសដ៏វិសេសវិសាលនេះដែរ** ខ្ញុំសូមគោរពថ្លែងអំណរគុណប្រកបដោយកតញ្ញុតាធម៌ដ៏ជ្រាលជ្រៅបំផុតចំពោះក្រសួង ស្ថាប័នពាក់ព័ន្ធទាំងអស់ ដែលបានខិតខំប្រឹងប្រែង និងសហការជាមួយអាជ្ញាធរជាតិប្រយុទ្ធនឹងជំងឺអេដស៍ ក្នុងការចូលរួមក៏ដូចជាការជំរុញឱ្យមានកិច្ចប្រជុំនានារហូតទទួលបានលទ្ធផលជាផ្លែផ្កាឆ្លើយតបនឹងការអនុវត្ត “សេចក្តីជូនដំណឹងលេខ ២១៣ សជណ.សស” ចុះថ្ងៃទី២១ ខែកុម្ភៈ ឆ្នាំ២០១៩ ស្តីពីវិធានការ៦ចំណុចឆ្ពោះទៅកាន់ចីរភាពក្នុងការឆ្លើយតបនឹងមេរោគអេដស៍ និងជំងឺអេដស៍របស់រាជរដ្ឋាភិបាលកម្ពុជា​។ ការងារនេះបាននិងកំពុងអនុវត្តបន្តទៀតធ្វើយ៉ាងណាឱ្យការងារឆ្លើយតបនឹងមេរោគអេដស៍ ​និងជំងឺអេដស៍កាន់តែមានប្រសិទ្ធភាពខ្ពស់។

**ឯកឧត្តម លោកជំទាវ លោក លោក​ស្រី នាងកញ្ញា!**

**ខ្ញុំសូមជម្រាបជូនអង្គពិធីទាំងមូលជ្រាបថា យោងតាមគម្រោងផែនការសកម្មភាពឆ្នាំ២០១៩ កិច្ចប្រជុំពេញអង្គអាជ្ញាធរជាតិប្រយុទ្ធនឹងជំងឺអេដស៍ត្រូវប្រារព្ធឡើងរៀងរាល់៦ខែម្តង។ ដូច្នេះកិច្ចប្រជុំនៅថ្ងៃនេះគឺជាកិច្ចប្រជុំលើកទី២ ក្នុងឆ្នាំ២០១៩។ យើងរៀបចំកិច្ចប្រជុំនេះឡើងដើម្បីពិនិត្យមើលរួមគ្នានូវវឌ្ឍនភាព សមិទ្ធផល និងប្រសិទ្ធភាពក្នុងការប្រយុទ្ធនឹងជំងឺអេដស៍សម្រាប់រយៈពេល៦ខែចុងឆ្នាំ២០១៩។ ជាមួយគ្នានេះ​ យើងនឹងធ្វើការពិភាក្សាលើចំណុចខ្វះខាតមួយចំនួន ដែលទាមទារនូវដំណោះស្រាយតាមរយៈការចូលរួមរបស់ឯកឧត្តម លោកជំទាវ អស់លោក លោកស្រី នាងកញ្ញាដែលមានវត្តមានក្នុងពេលនេះ។ លើសពីនេះទៀត កិច្ចប្រជុំពេញអង្គយើងនៅថ្ងៃនេះនឹងមានដាក់ចេញនូវ “សេចក្តីសម្រេចចិត្ត” ដែលមាននូវគោលការណ៍មួយចំនួនសម្រាប់យកទៅប្រើប្រាស់បន្ត ក្នុងការអនុវត្តផែនការសកម្មភាពគន្លឹះ នៅក្នុងរយៈពេល៦ខែដើមឆ្នាំ២០២០ខាងមុខផងដែរ។**

**ឯកឧត្តម លោកជំទាវ លោក លោក​ស្រី នាងកញ្ញា!**

**តាមរបៀបវារៈកិច្ចប្រជុំ យើងនឹងមានបទបង្ហាញចំនួន៤ដែលរៀបចំដោយអគ្គលេខាធិការដ្ឋាន អាជ្ញាធរជាតិប្រយុទ្ធនឹងជំងឺអេដស៍។ បទបង្ហាញទាំង៤នោះរួមមាន ៖ ១) របាយការណ៍ស្តីពីវឌ្ឍនភាព ប្រសិទ្ធភាព និងសមិទ្ធផលដែលទទួលបានពីការអនុវត្តផែនការសកម្មភាពជាតិទូលំទូលាយ និងពហុ វិស័យឆ្លើយតបទៅនឹងការរាលដាលមេរោគអេដស៍ និងជំងឺអេដស៍ក្នុងរយៈពេល៦ខែចុងឆ្នាំ២០១៩។ បទបង្ហាញនេះធ្វើឡើងដើម្បីឱ្យមានការយល់ដឹងច្បាស់ថា តើយើងបាននិងកំពុងសម្រេចបានអ្វីខ្លះ? តើនៅមានចំណុចខ្វះខាតអ្វីខ្លះដែលត្រូវកែលម្អ? ២) បទបង្ហាញស្តីពីការពិនិត្យកម្មវិធីរួមគ្នានៃការឆ្លើយតបផ្នែកសុខាភិបាលចំពោះមេរោគអេដស៍ និងជំងឺអេដស៍ ៣) បទបង្ហាញស្តីពីវឌ្ឍនភាពនៃការអនុវត្ត** “សេចក្តីជូនដំណឹងលេខ ២១៣ សជណ.សស” ចុះថ្ងៃទី២១ ខែកុម្ភៈ ឆ្នាំ២០១៩ ស្តីពីវិធានការក្នុងការឆ្លើយតបនឹងមេរោគអេដស៍ និងជំងឺអេដស៍ **៣) បទបង្ហាញស្តីពីផែនការយុទ្ធសាស្រ្តទូលំទូលាយ និងពហុវិស័យឆ្លើយតបនឹងមេរោគអេដស៍ និងជំងឺអេដស៍ (២០១៩-២០២៣)។**

**ឯកឧត្តម លោកជំទាវ លោក លោក​ស្រី នាងកញ្ញា!**

**ឆ្លៀតក្នុងឱកាសនេះ ខ្ញុំសូមទាញអារម្មណ៍កិច្ចប្រជុំពេញអង្គថា រាជរដ្ឋាភិបាលកម្ពុជាបានសម្រេចជាគោលការណ៍ប្រកបដោយការប្តេជ្ញាចិត្តខ្ពស់ក្នុងការលុបបំបាត់ជំងឺអេដស៍ តាមរយៈការកំណត់យ៉ាងច្បាស់លាស់នូវគោលដៅសូន្យបី គឺ “គ្មានការឆ្លងមេរោគអេដស៍ថ្មី” “គ្មានការរើសអើងចំពោះអ្នកផ្ទុកមេរោគអេដស៍” និង “គ្មានការស្លាប់ដោយសារជំងឺអេដស៍” នៅត្រឹមឆ្នាំ២០២៥។ យើងក៏បាននិងកំពុងតែធ្វើដំណើររួមគ្នាប្រកបដោយទស្សនវិស័យច្បាស់លាស់ ក្នុងក្តីសង្ឃឹមពិតប្រាកដឆ្ពោះទៅរកការលុបបំបាត់ជំងឺអេដស៍។ នេះក៏ដោយសារតែប្រទេសកម្ពុជាយើងមាននូវកត្តាចាំបាច់ដ៏មានប្រសិទ្ធភាពខ្ពស់រួចទៅហើយគឺ ការប្តេជ្ញាចិត្តគាំទ្រជានយោបាយដ៏ខ្ពង់ខ្ពស់របស់ សម្តេចអគ្គមហាសេនាបតីតេជោ ហ៊ុន សែន នាយករដ្ឋមន្រ្តីនៃព្រះរាជាណាចក្រកម្ពុជា។ រួមជាមួយគ្នានេះ យើងមានចីរភាពនៃការចូលរួមជាពហុវិស័យឆ្លើយតបទៅនឹងមេរោគអេដស៍ និងជំងឺអេដស៍ ពីគ្រប់ស្ថាប័ន ជាតិ អន្តរជាតិ ដៃគូអភិវឌ្ឍន៍ សង្គមស៊ីវិល វិស័យឯកជន និងជាពិសេសបណ្តាញអ្នកផ្ទុកមេរោគ អេដស៍។ យើងមានប្រព័ន្ធអង្កេតការរាលដាលមេរោគអេដស៍ និងជំងឺអេដស៍ជាប្រចាំ។ យើងមាន ស្ថាប័នដឹកនាំ គ្រប់គ្រង និងសម្របសម្រួលតែមួយ ទាំងនៅថ្នាក់ជាតិ និងថ្នាក់ក្រោមជាតិ។ ហើយជា ពិសេស យើងមានផែនការយុទ្ធសាស្រ្តជាតិតែមួយ មានប្រព័ន្ធតាមដាន និងវាយតម្លៃជាតិតែមួយប្រកបដោយប្រសិទ្ធភាពខ្ពស់។​**

**លើសពីនេះទៀត យើងក៏បានបញ្ចូលសកម្មភាពឆ្លើយតបនឹងមេរោគអេដស៍ និងជំងឺអេដស៍ទៅក្នុងគោលនយោបាយភូមិឃុំមានសុវត្ថិភាព និងទម្រង់វិធីសាស្រ្តថ្មីនៃការឆ្លើយតបនឹងមេរោគអេដស៍នៅកម្ពុជា ជាពិសេសវិធីសាស្រ្តការងារសហគមន៍។ ចំណុចគន្លឹះទាំងនោះនឹងក្លាយជាបច្ច័យជួយធ្វើឱ្យឃុំសង្កាត់ដោះស្រាយឧបសគ្គដែលកើតឡើងក្នុងសហគមន៍ខ្លួន ហើយនិងអាចឈានឆ្ពោះសម្រេចគោលដៅ៩៥-៩៥-៩៥នៃការឆ្លើយតបនឹងមេរោគអេដស៍ និងជំងឺអេដស៍ ក្នុងរយៈពេល៦ឆ្នាំខាងមុខ តាមការកំណត់របស់រាជរដ្ឋាភិបាល។**

**ឯកឧត្តម លោកជំទាវ លោក លោក​ស្រី នាងកញ្ញា!**

**ខ្ញុំមានសង្ឃឹមយ៉ាងមុតមាំថា លទ្ធផលដែលទទួលបានពីកិច្ចប្រជុំនេះ ពិតជាមានសារៈសំខាន់ ដែលនឹងផ្តល់ទៅដល់ក្រុមការងារបច្ចេកទេស អាចយកទៅប្រើប្រាស់ក្នុងការបន្តការអនុវត្តការងារឆ្លើយតបទៅនឹងការរាលដាលមេរោគអេដស៍ និងជំងឺអេដស៍ នៅក្នុងរយៈពេល៦ខែដើមឆ្នាំ២០២០ ទៅតាមអនុសាសន៍ដែលនឹងផ្តល់ជូនក្នុងសម័យប្រជុំពេញអង្គនាពេលនេះ។**

**ដើម្បីទុកពេលវេលាឱ្យបានច្រើនដល់ការធ្វើបទបង្ហាញ និងការពិភាក្សាផ្លាស់ប្តូរយោបល់ និងបទពិសោធន៍ការងារពី បណ្តាសមាជិកសមាជិកាអាជ្ញាធរជាតិប្រយុទ្ធនឹងជំងឺអេដស៍ ខ្ញុំសូមបញ្ចប់ សុន្ទរកថាបើកនាពេលនេះ។**

**ខ្ញុំសូមប្រសិទ្ធពរជូន ឯកឧត្តម លោកជំទាវ លោក លោកស្រី នាងកញ្ញាទាំងអស់ឱ្យមានសុខភាពល្អ កម្លាំងមាំមួន និងប្រាជ្ញាវាងវៃ ដើម្បីចូលរួមពិភាក្សាឱ្យទទួលបានជោគជ័យទៅតាមកម្មវត្ថុដែលបានគ្រោងទុក។**

**ខ្ញុំសូមប្រកាសបើក “កិច្ចប្រជុំពេញអង្គអាជ្ញាធរជាតិប្រយុទ្ធនឹងជំងឺអេដស៍ លើកទី២ ឆ្នាំ២០១៩” ចាប់ពីពេលនេះតទៅ។​​**

*សូមអរគុណ!*